'ब्रह्मास्त्र' टिमले दियो रनवीर र आलियालाई बिहेको उपहार
बिहीबार विवाह गर्ने तयारीमा रहेका बलिउड कलाकार आलिया भट्ट र रनवीर कपुरको विवाहको उपहारस्वरुप ‘ब्रह्मास्त्र’ टिमले आलिया र रनवीरको एउटा भिडियो सार्वजनिक गरेका छन् । उक्त भिडियोमा पहिलो पटक एकसाथ पर्दामा देखिन लागेका यी आलिया र रनवीर रोमान्टिक दृश्यमा फिचर्ड छन् । 
काठमाडौँ — बिहीबार विवाह गर्ने तयारीमा रहेका बलिउड कलाकार आलिया भट्ट र रनवीर कपुरको विवाहको उपहारस्वरुप ‘ब्रह्मास्त्र’ टिमले आलिया र रनवीरको एउटा भिडियो सार्वजनिक गरेका छन् । उक्त भिडियोमा पहिलो पटक एकसाथ पर्दामा देखिन लागेका यी आलिया र रनवीर रोमान्टिक दृश्यमा फिचर्ड छन् । उक्त भिडियो सार्वजनिक गर्दै ब्रह्मास्त्रका निर्देशक आयन मुखर्जीले लेखेका छन्, 'यो भिडियो रनवीर र आलियाको निम्ति । जीवनको यो नयाँ यात्रामा जोडिँदै गरेका रनवीर र आलिया मेरा नजिकका प्यारा व्यक्तिहरू हुन् । उनीहरू मेरो खुसी हुन् । उनीहरूले मेरो जीवनलाई सबैथोक थपिदिएका छन् । फिल्मको गीत केशरियाको यो दृश्यमार्फत दुवैलाई हामी वैवाहिक जीवनको शुभकामना व्यक्त गर्दछौं ।' वैवाहिक जीवनको शुभकामना दिएको उक्त पोस्टको कमेन्टमा आलियाले 'लभ'को इमोजी लेखेकी छन् । भिडियोमा भने बनारसको बाटोमा यी दुईको रोमान्टिक जोडी देख्न सकिन्छ । फिल्ममा आलिया र रनवीर इशा र शिवको भूमिकामा देखिँदै छन् । भिडियोमा बनारसको बाटोमा हिँड्दै गर्दा पृष्ठभूमिमा बज्छ अरजित सिंहको 'केशरिया' गीत ।द हिन्दुस्तान टाइम्सका अनुसार आलिया र रनवीर बिहीबार परिवारको आरके स्टुडियोमा वैवाहिक जीवनमा जोडिँदैछन् । बुधबार नै हल्दी र मेहेन्दीको समारोह सम्पन्न गरिने भारतीय सञ्चारमाध्यमले उल्लेख गरेका छन् । रनवीर र आलियाको बिहेलाई निकै नै गोप्य रुपमा सम्पन्न गरिने तयारी छ । फ्यान र मिडियालाई यसबारे कुनै खबर गरिएको छैन । तर‚ उनीहरूका फ्यानले भने रनवीर र आलियाको बिहेको मिति‚ स्थान, उनीहरूले पहिरिने कपडाबारे परिवारनिकटबाट सुइँको पाइसकेका छन् । 